Predkladacia správa

            MZV SR predkladá materiál na základe uznesenia vlády SR č. 98/1995 z 21.2. 1995. Návrh účasti oficiálnej delegácie vedenej predsedom vlády SR Robertom Ficom na 15. konferencii zmluvných strán Rámcového dohovoru OSN o zmene klímy a 5. zasadnutí zmluvných strán Kjótskeho protokolu v Kodani sa predkladá v tomto znení, na základe potreby zmeny uznesenia vlády SR č. 814/2009 v bode B.1. zo dňa 18. novembra 2009 o účasti oficiálnej delegácie Slovenskej republiky na tejto konferencii. Z dôvodu zabránenia duplicity vedúcich delegácie MZV SR v spolupráci s Ministerstvom životného prostredia SR pripravilo predmetný návrh na zmenu uznesenia č. 814/2009 v bode B.1.
           Za vedúceho oficiálnej delegácie Slovenskej republiky na 15. konferencii zmluvných strán Rámcového dohovoru OSN o zmene klímy a 5. zasadnutí zmluvných strán Kjótskeho protokolu sa menuje predseda vlády SR Robert Fico namiesto ministra životného prostredia Jozefa Medveďa, ktorý sa navrhuje za alternáta vedúceho delegácie Slovenskej republiky. Všetky ostatné body uznesenia vlády č. 814/2009 ostávajú v platnosti.
            Dňa 12. novembra 2009 bolo doručené oficiálne pozvanie na ministerský segment od premiéra Dánska Lars Lokke Rasmussena pre premiéra Slovenskej republiky Roberta Fica. Nakoľko v tomto termíne bol už pripravený materiál do vlády SR o menovaní delegácie na konferenciu, tento materiál sa predkladá ako návrh na zmenu uznesenia vlády SR v bode B.1. Vzhľadom na význam konferencie a možnosť, že hlavy štátov budú podpisovať novoprijatú deklaráciu, považujeme účasť pána premiéra za veľmi dôležitú.
            Konferencia zmluvných strán Rámcového dohovoru OSN o zmene klímy v spojení so zasadnutím Kjótskeho protokolu sa schádza raz do roka a predstavuje najvyšší rozhodovací orgán dohovoru a protokolu. Jej rokovanie v Kodani bude dôležitým míľnikom pre plnenie cestovnej mapy z Bali (3. -14. december 2007), na konci ktorej by mala byť v roku 2009 práve v Kodani podpísaná medzinárodná dohoda o režime dlhodobej spolupráce krajín pri plnení globálneho redukčného cieľa po roku 2012, kedy končí platnosť Kjótskeho protokolu a o záväzkoch jednotlivých krajín k prijatému cieľu.
         Návrh zloženia delegácie ÚV SR bol zostavený v spolupráci s Úradom vlády SR. Konečné zloženie delegácie určí predseda vlády SR.
        Preprava členov delegácie ÚV SR bude zabezpečená leteckým špeciálom Slovenskej republiky a pravidelnými leteckými linkami. 
         Materiál nebol predložený do medzirezortného pripomienkového konania, a to z časového dôvodu vzhľadom na termín konania konferencie a prípravu poverovacích listín.